Aurora Aksnes svarer på «søppel»-kritikken
19-åringen fra Os gjør det stort med coverlåten «Half The World Away» – se den ferske videoen øverst i denne saken. Men ikke alle er like begeistret. Alan McGee, som gjorde superstjerner av Manchester-bandet Oasis på nittitallet, uttalte onsdag at han synes Aksnes' versjon er «søppel». – Siden det er en coverlåt, skjønner jeg veldig godt at mange liker originalversjonen mye bedre. En versjon som inneholder både minner og følelser de har følt på siden den ble gitt ut, sier Aksnes til VG. Fikk du med deg? Aurora Aksnes akutt syk Hun synes også det er naturlig at hennes tolkning ikke går hjem hos alle. – Min versjon er jo veldig rolig, siden jeg virkelig ville få frem teksten og budskapet. Kritikken finner hun underholdende, sier hun. – Det er ganske morsomt, måten folk kan bli så oppkavet og sinte for slike småting! Man kan jo aldri kontrollere hva folk kommer til å mene om det man gir ut, det er bare slik det er. Og det gjør meg ingenting! Tar av: – Aurora Aksnes er en potensiell superstjerne Suksessen i Storbritannia nå opplever Aksnes som «utrolig rar». – Man merker ikke slike ting før man drar dit selv. Akkurat nå er jo ikke kroppen min der, da trenger ikke tankene mine være der heller. Vil jeg la tankene mine vandre er det mange andre steder jeg vil fly innom først. Låtens musikkvideo, som slippes i dag, er ifølge Aksnes et forsøk på å få frem ensomheten i hennes versjon. Sjekk anmeldelsen: «Nær perfekt gåsehud» – Man kommer på at man har vært på et sted alt for lenge, og at man vil vekk. Men så finner jeg en måte å underholde meg selv på, med de få tingene jeg har i det lille universet jeg er i. Man kan finne lykke i slike små, vakre ubetydelige ting, selv om man føler seg fortapt. Aksnes er nå skrevet ut fra Haukeland Universitetssykehus, hvor hun ble innlagt sist søndag med akutt omgangssyke. Som følge av dette måtte hun avlyse en rekke utsolgte konserter denne uken. Nå er nye konserter satt opp: * 14 og 15. desember – Bergen (Ole Bull Scene) * 18. desember – Drammen (Union Scene) * 19. desember – Stavanger (Folken/Tou Scene) * 13. februar – Trondheim (Samfundet)
Den norske popstjernen fikk harde ord fra Oasis' gamle manager.